钦定古今图书集成/明伦汇编/宫闱典/第007卷 > 汉
## 钦定古今图书集成/明伦汇编/宫闱典/第007卷 > 汉

### 文帝后七年六月丁未太子即皇帝位尊皇太后薄氏曰太皇太后

按《汉书？景帝本纪》云云，按《高祖薄姬传》，“姬，文帝母
也。父吴人。汉王入织室，见薄姬，有诏内后宫，生文帝，
立为代王，为代太后。代王为皇帝，尊太后为皇太后。
太后早失父，其奉太后外家魏氏有力。迺召复魏氏，
赏赐各以亲疏受之。薄氏侯者一人。”太后后文帝二
岁，孝景前二年崩，葬南陵。因吕后不合葬长陵，故特
自起陵，近文帝。

### 景帝后三年正月甲子太子即皇帝位尊皇太后窦氏曰太皇太后

按《汉书·武帝本纪》云云，按《孝文窦皇后传》，“后，景帝
母也。吕太后时，以良家子选入宫，生景帝。文帝立数
月，公卿请立太子，窦姬男最长，立为太子，窦姬为皇
后。景帝立皇后为皇太后，乃封广国为章武侯。长君
先死，封其子彭祖为南皮侯。吴楚反时，太后从昆弟
子窦婴任侠喜士，为大将军，破吴楚，封魏其侯。窦氏
侯”者凡三人。

### 武帝建元二年太皇太后杀御史大夫赵绾郎中令王臧

按《汉书武帝本纪》：建元二年“冬十月，御史大夫赵绾
坐请无奏事，太皇太后及郎中令王臧皆下狱自杀。”
〈注〉应劭曰：礼，“妇人不与政事。”时帝已自躬省万机，王
臧儒者，欲立明堂辟雍，太后素好黄老术，非薄《五经》，
因欲绝，奏事太后，太后怒，故杀之。

建元六年夏五月丁亥，太皇太后崩。

按《汉书武帝本纪》云云。按《孝文窦皇后传》，“窦太后
好黄帝、《老子》，言景帝及诸窦不得不读《老子》，尊其术。”
太后后景帝六岁崩，合葬霸陵。遗诏尽以东宫金钱
财物赐长公主嫖。〈注〉师古曰：“东宫，太后所居。”

### 宣帝黄龙元年十二月癸巳太子即皇帝位谒高庙尊皇太后曰太皇太后

按《汉书元帝本纪》云云，按《孝昭上官皇后传》：“后祖
父桀，陇西上邽人也。桀子安有女，即霍光外孙，诏召
安女入为倢伃，月馀，遂立为皇后。后立十岁而昭帝
崩，后年十四五云。昌邑王贺征即位，尊皇后为皇太
后。光与太后共废王贺，立孝宣帝。宣帝即位，为太皇
太后。”

### 元帝建昭二年闰月丁酉太皇太后上官氏崩

按《汉书元帝本纪》云云。按《孝昭上官皇后传》，“太皇
太后立四十七年，年五十二，建昭二年，崩，葬平陵。”

### 竟宁元年六月己未太子即皇帝位谒高庙尊皇太后曰太皇太后

按《汉书成帝本纪》云云。按《孝宣王皇后传》，“后父奉
光，自沛徙长陵，有女年十馀岁，每当适人，所当适辄
死，故久不行。及宣帝即位，召入后宫，稍进为倢伃。霍
皇后废，上怜许太子早失母，几为霍氏所害，于是选
后宫素谨慎而无子者，遂立王倢。伃为皇后，令母养
太子。立十六年，元帝即位，为皇太后。元帝崩，成帝即
位”，为太皇太后。时成帝母亦姓王氏，故世号“太皇太
后”为“卭成太后。”

### 成帝永始元年八月丁丑太皇太后王氏崩

按《汉书成帝本纪》云云，按《孝宣王皇后传》，“卭成太
后凡立四十九年，年七十馀，永始元年崩，合葬杜陵，
称东园。”

### 绥和二年哀帝即位尊皇太后为太皇太后

按《哀帝本纪》，绥和二年“四月丙午，太子即皇帝位，谒
高庙，尊皇太后曰太皇太后，大赦天下。太皇太后诏
尊定陶恭王为恭皇。”

====哀帝建平元年太皇太后诏外家王氏田非冢茔皆====以赋贫民。

按：《汉书哀帝本纪》云云。

建平二年，尊傅太后为帝太太后称“永信宫。”

按《汉书哀帝本纪》，建平二年夏四月，诏曰：“汉家之制，
推亲亲以显尊尊，定陶恭皇之号不宜复称定陶。”尊
恭皇太后曰帝太太后称永信宫。按《师丹传》，哀帝
即位，成帝母称太皇太后，成帝赵皇后称皇太后，而
上祖母傅太后与母丁后皆在国邸，自以定陶恭王
为称。高昌侯董宏上书言：“秦襄王母本夏氏，而为华
阳”夫人所子。〈师古曰庄襄王始皇之父也华阳夫人孝文王之夫人也子谓养以为子也〉
“及即位后俱称太后，宜立定陶共王后为皇太后。”事
下有司。时丹以左将军与大司马王莽共劾奏：“宏知
皇太后至尊之号，天下一统，而称引亡秦以为此喻，
诖误圣朝，非所宜言，大不道。”上新立，谦让，纳用莽、丹
言，免宏为庶人。傅太后大怒，要上欲必称尊号。上于
是追尊定陶共王为共皇帝，尊傅太后为共皇太后，
《丁后为共皇后》。郎中令泠。黄门郎叚犹等复奏言：
“定陶共皇太后、共皇后，皆不宜复引定陶藩国之名
以冠大号，车马衣服宜皆称皇之意。”〈师古曰皇者至尊之号其服御
宜皆副称之也〉置吏，二千石以下各供厥职。〈师古曰谓詹事太仆少府等官〉
又宜为共皇立庙京师。上复下其议，有司皆以为宜
如褒犹言。丹议独曰：“圣王制礼，取法于天，故尊卑之
礼明，则人伦之序正；人伦之序正，则乾坤得其位而
阴阳顺其节，人主与万民俱蒙祐福。尊卑者，所以正
天地之位，不可乱也。今定陶共皇太后、共皇后以‘定
陶共皇’为号者，母从子，妻从夫之义也。欲立官置吏”，
车服与太皇太后并，非所以明尊卑亡二上之义也。
定陶共皇号谥已前定，义不得复改。《礼》：“父为士，子为
天子，祭以天子，其尸服以士服。”子无爵父之义，尊父
母也。为人后者为之子，故为所后服斩衰三年，而降
其父母期，明尊本祖而重正统也。孝成皇帝圣恩深
远，故为共皇立后，奉承祭祀，令共皇“长为一国太祖，
万世不毁，恩义已备。陛下既继体先帝，持重大宗，承
宗庙天地社稷之祀，义不得复奉定陶共皇祭入其
庙。今欲立庙于京师，而使臣下祭之，是无主也。又亲
尽当毁，空去一国泰祖不堕之祀，而就无主当毁不
正之礼，非所以尊厚共皇也。”丹由是浸不合上意。数
月，上用朱博议，尊傅太后为“皇太太后”，丁后为“帝太
后”，与太皇太后及皇太后同尊。又为共皇立庙京师，
仪如孝元皇帝。

按《文献通考》，哀帝立，尊赵后为皇太后。赵氏侯者二
人。哀帝为太子，颇得赵太后力，傅太后恩，赵太后、赵
太后亦归心，故成帝母及王氏皆怨之。哀帝崩，王莽
白太后，太后诏有司曰：“前皇太后与昭仪俱侍帷幄，
姊弟专妒，残灭继祀，以危宗庙。”贬为孝成皇后，徙北
宫。后月馀，复诏废为庶人，就其园自杀。立十六年，哀
帝既为太子，成帝母王太后欲令傅太后。〈哀帝祖母〉丁姬。
〈哀帝母〉十日一至太子家。成帝曰：“太子承正统，共养陛
下，不得复顾私亲。”王太后曰：“太子小而傅太后抱养
之。今至太子家，以乳母恩耳。”于是令傅太后得至太
子家。丁姬以不小养，太子独不得。哀帝即位，王太后
诏令傅太后、丁姬十日一至未央宫。后下诏尊定陶
恭王为恭皇，尊傅太后为恭皇太后，丁姬为恭皇后，
各置左右詹事，食邑如长信宫、中宫。后岁馀，下诏曰：
“汉家之制，推亲亲以显尊尊。定陶共皇之号，不宜复
称定陶。其尊恭皇太后为帝太太后，丁姬为帝太后。
后又更号帝太太后为皇太太后，称永信宫；帝太后
称中安宫。而成帝母太皇太后本称长信宫，成帝赵
后为皇太后，并四太后，各置少府、太仆，秩”皆二千石，
傅氏侯者六人。

### 元寿元年正月丁巳皇太太后傅氏崩

按《汉书哀帝本纪》云云。按《傅昭仪传》，“傅太后既尊，
后尤骄，与成帝母语，至谓之妪，与中山孝王母冯太
后并事。元帝追怨之，陷以祝诅罪，令自杀。元寿元年
崩，合葬渭陵，称孝元傅皇后”云。

元寿二年，太皇太后王氏策立中山王衎，太皇太后
临朝，大司马莽秉政。

按《汉书平帝本纪》：“元寿二年六月，哀帝崩，太皇太后
诏曰：‘大司马贤年少，不合众心，其上印绶罢’。”贤。即日
自杀。九月辛酉，中山王即皇帝位，谒高庙，大赦天下。
帝年九岁，太皇太后临朝，大司马莽秉政，百官总己
以听于莽。按《元后传》：哀帝崩，无子，太皇太后以莽
为大司马，与共征立中山王，奉哀帝后，是为平帝。帝
九岁，常年被疾，太后临朝，委政于莽。莽颛威福。

### 平帝元始元年太皇太后赈赡贫民又夺傅丁二太后玺绶以民礼改葬

按《汉书平帝本纪》，“元始元年六月，太皇太后省所食
汤沐邑十县属大司农，常别计其租入，以赡贫民。”
按《师丹传》，“平帝即位，新都侯王莽白太皇太后，发掘
傅太后、丁太后冢，夺其玺绶，更以民葬之定陶。”

====孺子婴初始元年王莽自称新皇帝更号太皇太后====《为新室文母太皇太后》。

按《汉书王元后传》：“元始五年冬，平帝崩，无子。莽征宣
帝元孙，选最少者广戚侯子刘婴，年二岁，托以卜相
为最吉，迺风公卿奏请立婴为孺子，令宰衡安汉公
莽践祚居摄，如周公傅成王故事。太后不以为可，力
不能禁。于是莽遂为摄皇帝，改元称制焉。俄而宗室
安众侯刘崇及东郡太守翟义等恶之，更举兵欲诛”
莽。太后闻之曰：“人心不相远也。我虽妇人，亦知莽必
以是自危，不可。”其后莽遂以符命自立为真皇帝，先
奉诸符瑞以白太后，太后大惊。初，汉高祖入咸阳，至
霸上，秦王子婴降于轵道，奉上始皇玺。及高祖诛项
籍，即天子位，因御服其玺，世世传受，号曰《汉传国玺》。
以孺子未立，玺藏长乐宫。及莽即位，请玺，太后不肯
授莽，莽使安阳侯舜谕指。舜素谨敕，太后雅爱信之。
舜既见太后知其为莽求玺，怒骂之曰：“而属父子宗
族，蒙汉家力，冨贵累世，既无以报，受人孤寄，乘便利
时，夺取其国，不复顾恩义人。如此者，狗猪不食其馀
天下岂有而兄弟邪！且若自以金匮符命，为新皇帝
变更正朔服制，亦当自更作玺，传之万世，何用此亡
国不祥玺为，而欲求之我？汉家老寡妇，旦暮且死，欲
与此玺俱葬，终不可得。”太后因涕泣而言，旁侧长御
以下皆垂涕，舜亦悲不能自止。良久，迺仰谓太后：“臣
等已无可言者，莽必欲得《传国玺》，太后宁能终不与
耶？”太后闻舜语切，恐莽欲胁之，迺出汉传国玺，投之
地，以授舜曰：“我老已死，知而兄弟今族灭也。”舜既得
《传国玺》，奏之，莽大说，迺为太后置酒未央宫渐台，大
纵众乐。莽又欲改太后汉家旧号，易其玺绶，恐不见
听，而莽疏属王諌欲謟莽，上书言：“皇天废去汉而命
立新室，太皇太后不宜称尊号，当随汉废，以奉天命。”
莽迺车驾至东宫，亲以其书白太后。太后曰：“此言是
也。”莽因曰：“此悖德之臣也，罪当诛。”于是冠军张永献
符命铜璧，文，言太皇太后当为新室文母太皇太后。
莽迺下诏曰：“予视群公，咸曰休哉！其文字非刻非画，
厥性自然。予伏念皇天，命予为子，更命太皇太后为
新室，文母太皇太后，协于新室。故交代之际，信于汉
氏。哀帝之代，世传行诏筹，为西王母共具之祥，当为
历代为母，昭然著明。予祇畏天命，敢不钦承。谨以令
月吉日，亲率群公诸侯卿士，奉上皇太后玺绂，以当
顺天心，光于四海焉。”太后听许。